நிதி அமைச்சகம்
15வது நிதிக் கமிஷன் சென்னையில் தமிழக முதல் அமைச்சருடன் ஆலோசனை தமிழ்நாட்டின் தேவைகளை கேட்டறிந்தது
மாநிலங்களுக்கு மத்திய அரசு நிதி ஒதுக்கீடு செய்வது குறித்து பரிந்துரை செய்ய ஏற்படுத்தப்பட்ட நிதிக்கமிஷன் மாநிலங்கள் தோறும் சுற்றுப்பயணம் மேற்கொண்டு மாநிலங்களின் உண்மையான தேவைகள், தனித்தன்மை வாய்ந்த பிரச்சினைகள் போன்றவற்றை ஆய்வு செய்து மத்திய அரசுக்கு பரிந்துரை செய்யும். அந்த வகையில் 15வது நிதிக்கமிஷன் தமிழகத்தில் சுற்றுப்பயணம் மேற்கொண்டு வருகிறது. சென்னையில் நேற்று அரசியல் கட்சித் தலைவர்களை சந்தித்து அவர்கள் கருத்துகளை கேட்டறிந்தது. பிற்பகலில் அரசு அலுவலர்கள் மற்றும் பொருளாதார நிபுணர்களிடம் அவர்கள் கருத்துகளை கேட்டறிந்தது.
இன்று காலை தமிழக முதல் அமைச்சர் திரு. எடப்பாடி கே. பழனிசாமி மற்றும் துணை முதல் அமைச்சர் திரு. ஓ. பன்னீர் செல்வம் மற்றும் உயர் அதிகாரிகளுடன் ஆலோசனை நடத்தியது. தலைமை செயலகத்தில் இந்த கூட்டம் நடைபெற்றது. நிதிக்கமிஷனின் தலைவர் டாக்டர் என்.கே. சிங், உறுப்பினர்கள் டாக்டர் அனூப் சிங், டாக்டர் அசோக் லஹிரி, டாக்டர் ரமேஷ் சந்த், செயலாளர் அரவிந்த் மேத்தா உள்ளிட்டோர் கூட்டத்தில் பங்கேற்றனர்.
கூட்டத்திற்கு பின் பிற்பகலில் செய்தியாளர்களுக்கு நிதிக்கமிஷனின் தலைவர் டாக்டர் என்.கே. சிங் பேட்டியளித்தார். அப்போது அவர், தமிழ்நாட்டில் தாங்கள் மேற்கொண்டு வரும் இந்த சுற்றுப்பயணம் மிகவும் பயனுள்ளதாக இருப்பதாகவும், பலதரப்பட்ட நிபுணர்களுடன் நடத்திய ஆலோசனைக் கூட்டத்தின் பலனாக தாங்கள் ஏராளமான பயனுள்ள தகவல்களை பெற்று இருப்பதாகவும் குறிப்பிட்டார். இந்த தகவல்கள் தமிழ்நாட்டிற்கு மத்திய அரசு நிதி ஒதுக்கீடு செய்ய கமிஷன் பரிந்துரை செய்வதற்கு பெரிதும் பயனளிக்கும் என்றும் அவர் கூறினார். தமிழக முதல் அமைச்சர், துணை முதல் அமைச்சர் மற்றும் அமைச்சரவை சகாக்களுடன் நடத்திய ஆலோசனை நடத்தியதுடன், துறை சார்ந்த நிபுணர்களான அரசு அதிகாரிகள், அரசியல் கட்சிகள் மட்டுமின்றி பொருளாதார நிபுணர்களுடன் நடத்திய பேச்சுவார்த்தை மிகவும் பயனுள்ளதாக இருந்ததாகவும் அவர் கூறினார். தமிழ்நாட்டின் நிதி ஒதுக்கீடு தேவை மற்றும் பிரத்யேக தேவைகள் குறித்த தமிழ் நாடு அரசு வழங்கிய செயல்விளக்கம் தன்னிகரற்று இருந்ததாகவும், தமிழக அரசு வழங்கிய கோரிக்கை மனுவிலும் மிகவும் துல்லியமான மற்றும் தெளிவான தகவல்கள் இடம்பெற்று இருந்ததாகவும் கூறி தனது பாராட்டுகளை தெரிவித்தார்.
அவர் மேலும் கூறியதாவது:
இந்த செயல்விளக்கத்தில் நிதிக் கமிஷனின் விசாரணை வரம்பு குறித்து தங்கள் ஐயப்பாட்டினையும் அவர்கள் வெளிப்படுத்தியிருந்தனர். 1971 மக்கள் தொகை கணக்கெடுப்பை பயன்படுத்துவது பற்றியும் அதில் குறிப்பிடப்பட்டு இருந்தது. இதைத்தவிர தமிழ்நாட்டின் முன்னோடிதிட்டங்கள் குறிப்பாக இலவச திட்டங்கள் குறித்தும் அதைப்பற்றி பல்வேறு கருத்துகள் நிலவுகின்றன என்றும் இவற்றை மாநில அரசின் முன்னுரிமைகளை வெளிப்படுத்தவில்லை என்றும் தெரிவிக்கப்பட்டது. நாங்களும் எங்கள் தரப்பில், கமிஷனின் அதிகார வரம்பு பற்றி குறிப்பிட்டோம். கமிஷன் மத்திய அரசின் தேவைகள் மற்றும் மாநில அரசின் தேவைகள் ஆகியவற்றில் நடுநிலையோடு இருந்து வந்துள்ளது. கடந்த நிதிக் கமிஷன்களும் மத்திய மாநில அரசுகளின் தேவைகள் குறித்த நடுநிலையோடு செயல்பட்டு வந்துள்ளது. இந்த ஆக்கபூர்வமான பாரம்பரியம் மிக்க நடைமுறைகளை பின்பற்றுவது என்றும் இந்த 15வது நிதிக் கமிஷன் உறுதி பூண்டுள்ளது. தமிழ்நாட்டைப் பொருத்தவரையில் தமிழ்நாடு வறுமையை ஒழிப்பதில் மிகவும் குறிப்பிடத்தக்க வகையில் பங்களிப்பினை வழங்கியுள்ளது. தனி நபர் வருமானத்தையும் சிறப்பான முறையில் உயர்த்தியுள்ளது. நிதி மேலாண்மையிலும் சிறப்பாக செயல்பட்டு சாதனை புரிந்துள்ளது. நிதிப்பற்றாக்குறையையும் குறிப்பாக மேக்ரோ பொருளாதார நிலைத்தன்மை ஆகியவற்றை நிர்வகிப்பதில் சிறப்பாக செயல்பட்டுள்ளது. கடன் விகிதாச்சாரத்தை ஏற்றுக்கொள்ளக்கூடிய விதத்தில் பராமரித்துள்ளது. அதே போல் தங்கள் கடன்களையும் மிகவும் சிறப்பாக கையாண்டு வந்துள்ளது. இவை நீடித்த நிலையான பொருளாதார வளர்ச்சிக்கு வழிவகுக்கும். மாநில அரசு மேற்கொண்டு வரும் சவால்கள் குறித்தும் விவாதிக்கப்பட்டது. தமிழ்நாட்டில் மாநிலங்களுக்கிடையே மற்றும் மாவட்டங்களுக்கிடையேயான தனி நபர் வருமானத்தின் சமச்சீரற்ற நிலை குறித்து விவாதிக்கப்பட்டதோடு. இதை முன்னுரிமை கொடுத்து கவனிக்க வேண்டும் என்றும் வலியுறுத்தப்பட்டது. நகர்புற மக்கள் தொகை 50 சதவீதத்தை எட்டிய மாநிலங்களில் தமிழ்நாடு முன்னெட்டிச் செல்கிறது. கடைசியாக கிடைத்த புள்ளிவிவரப்படி நகர்புறமயமாக்கல் 48.5 சதவீதமாக இருந்தது. இப்போது இந்த எண்ணிக்கை நிச்சயம் 50 சதவீதத்தை தாண்டியிருக்கும். நகர்புறமயமாக்கல் வாய்ப்பு வளங்களை வழங்குவதில் சவால்களை ஏற்படுத்துகின்றன. ஆனால் திட்டமிட்ட நகர்புறமயமாக்கல் தமிழ்நாட்டிற்கு மட்டுமல்ல இந்தியாவிற்கும் பலனளிக்கும். இந்த சவால்களுடன் தமிழ்நாட்டில் குறிப்பிடத்தக்க அளவு புலம்பெயர் மக்கள் தொகை உள்ளது. புலம்பெயர்தலுக்கு என பிரத்யேகமான பிரச்சினைகள் உள்ளன. ஒருபுறம் இந்தபுலம்பெயர் மக்கள் தொகை மனித வள பற்றாக்குறையை, தொழிலாளர் பற்றாக்குறையை தீர்க்க வழி வகுத்தாலும் மாநிலத்தின் வளங்களில் பிரச்சினை ஏற்படுத்தலாம். குறிப்பாக கட்டமைப்பு வசதிகளை பங்குபோட இந்த புலம்பெயர் சமூகமும் வந்துவிடுவதால் பிரச்சினைகள் ஏற்பட வாய்ப்பு உள்ளன. தமிழ் நாடு மொத்த கருவுறும் விகிதத்தை குறிப்பிடத்தக்க வகையில் எட்டியுள்ளது. தமிழ்நாட்டின் மொத்த கருவுறும் விகிதம் குறைவாகவே இருக்கிறது. ஆனால் முதியோர் மக்கள் தொகை மேலும் மேலும் அதிகரித்து வருவதால் அதுவும் மாநில அரசுக்கு புதிய நெருக்கடியை வழங்குகிறது. முதியோருக்கு சிறந்த மருத்துவ கவனிப்பு தேவைப்படுகிறது. அவர்களுக்கு மனிதாபிமான அணுகுமுறை தேவைப்படுகிறது. மருத்துவ கவனிப்பும் பேணலும் அவசியம் தேவைப்படுகிறது. இவை மாநில அரசின் நிதியில் புதிய சவால்களை ஏற்படுத்துகிறது.
இவை தவிர தமிழ் நாடு பாரம்பரியமான மாநிலம். அனைவருக்கும் அடைக்கலம் கொடுக்கும் சூழலை தொடர்ந்து வருகிறது. மேலும் தமிழ்நாடு தொடர்ந்து அந்நிய முதலீடுகளை கவர்ந்து வருகிறது. இதன் காரணமாகவே சென்னை மட்டுமின்றி, ஒட்டுமொத்த தமிழ்நாடே இந்திய வளர்ச்சிக்கு முக்கிய காரணியாக திகழ்ந்து வருகிறது. வருவாய் பாகுபாட்டை குறைத்து தமிழ்நாட்டின் வளர்ச்சியை தூண்டுவது குறித்து நாங்கள் விவாதித்தோம்.
வெள்ள மேலாண்மை, விவசாய உற்பத்தி மேம்பாடு குறித்தும் விவாதிக்கப்பட்டது. சென்னை போன்ற மிகப்பெரிய நகரங்களை நிர்வகிக்க குறிப்பாக நீர் ஆதாரங்களை வழங்க நிதிப்பற்றாக்குறை நிலவுவது பற்றியும் விரிவாக விவாதிக்கப்பட்டது. இவை ஒவ்வொரு அரசின் முன்னுரிமையாக இருக்க தகுதிபெற்றவை. திறமை, சமத்துவம் நேர்மை போன்றவற்றால் சிறப்பாக செயல்படும் மாநிலம், தன்னுடைய திறமையால் மிகவும் சிறப்பாக செயல்பட்ட காரணத்திற்காக ஊக்கம் அளிக்கப்பட வேண்டுமே தவிர தண்டிக்கப்படக் கூடாது.
தமிழ்நாடு அரசு மாநில அரசுகளுக்கென குறிப்பான கோரிக்கைகளையும் இந்த கமிஷனிடம் முன்வைத்தது. பாரம்பரிய கட்டிடங்களைப் பராமரிக்கவும், சுற்றுலா மையங்களை பலப்படுத்தவும் குறிப்பாக வளமான சுற்றுலா வாய்ப்புகளைக் கொண்ட சில பகுதிகளை மேம்படுத்தவும். நீர் மேலாண்மையை மேம்படுத்தவும் நிதி ஒதுக்கீடு கோரிக்கை விடப்பட்டது. தமிழ்நாட்டின் இந்த கோரிக்கைகளை கமிஷன் கருத்தில் கொண்டுள்ளது. அக்டோபர் மாத இறுதியில் தனது பரிந்துரைகளை தெரிவிக்கும் போது தமிழ்நாட்டின் தனித்துவமிக்க தேவைகளை எதிர்கொள்ளும் விதமாகவும், நாட்டின் பொருளாதார வளர்ச்சிக்கு முக்கிய காரணியாக திகழும் தமிழ்நாட்டின் இயக்கத்திற்கு எவ்வித இடையூறும் இல்லாத வகையில் பரிந்துரை செய்யும். தொடர்ந்து அந்நிய முதலீடுகளை கவர்ந்திழுக்கும் மாநிலங்களில் ஒன்றாக தமிழ்நாடு திகழும் வகையில் இந்த பரிந்துரைகள் இடம் பெறும். அந்த வகையில் நாங்கள் இந்த ஆலோசனைக் கூட்டங்களின் வாயிலாக முக்கியமான ஆக்கப்பூர்வமாக தகவல்களை பெற்றுள்ளோம். இதற்காக தமிழக அரசையும், அனைவரையும் நாங்கள் பாராட்டுகிறோம். தமிழ்நாடு எதிர்கொண்டுள்ள சவால்கள் மற்றும் அதன் தேவைகள் குறித்து போதிய தகவல்களை பெற்றுள்ளோம்.
இவ்வாறு அவர் கூறினார்.